b'\n_START_ARTICLE_\nWolfgang Pauli\n_START_SECTION_\nNuoruus ja opiskelu\n_START_PARAGRAPH_\nWolfgang Pauli syntyi Wieniss\xc3\xa4 Wolfgang Joseph Paulin ja Berta Camilla Sch\xc3\xbctzin perheeseen._NEWLINE_Wolfgang kasvoi \xc3\xa4lymyst\xc3\xb6n parissa Wieniss\xc3\xa4, joka oli 1900-luvun alussa yksi maailman keskeisimpi\xc3\xa4 tiedekaupunkeja. H\xc3\xa4nen kummiset\xc3\xa4ns\xc3\xa4 ja mentorinsa oli fyysikko-filosofi Ernst Mach, jolta Wolfgang oli saanut my\xc3\xb6s toisen nimens\xc3\xa4._NEWLINE_Pauli oli jo nuorena hyvin lahjakas matemaattisesti. H\xc3\xa4n opiskeli lukioaikana itsen\xc3\xa4isesti suhteellisuusteoriaa ja kirjoitti siit\xc3\xa4 18-vuotiaana ensimm\xc3\xa4isen tutkielmansa. M\xc3\xbcnchenin yliopistossa Pauli opiskeli fysiikkaa. H\xc3\xa4n tutki muun muassa Arnold Sommerfeldin alaisuudessa Bohrin\xe2\x80\x93Sommerfeldin atomiteoriaa. Sommerfeld oli Paulin v\xc3\xa4it\xc3\xb6skirjaty\xc3\xb6n ohjaaja. H\xc3\xa4n v\xc3\xa4itteli tohtoriksi 1921 teoreettisesta fysiikasta. Sommerfeldin ehdotuksesta h\xc3\xa4n kirjoitti my\xc3\xb6s artikkelin suhteellisuusteoriasta matemaattisten aineiden tietosanakirjaan Encyklop\xc3\xa4die der mathematischen Wissenschafteniin. Artikkelista Pauli sai ylistyst\xc3\xa4 Albert Einsteinilta.\n_START_SECTION_\nPaulin kieltos\xc3\xa4\xc3\xa4nt\xc3\xb6\n_START_PARAGRAPH_\nSaatuaan v\xc3\xa4it\xc3\xb6skirjansa valmiiksi Pauli ty\xc3\xb6skenteli 1921\xe2\x80\x931922 G\xc3\xb6ttingenin yliopistossa Max Bornin apulaisena ja 1922 Hampurin yliopistossa Wilhelm Lenzin apulaisena. H\xc3\xa4n oli virkavapaalla 1922\xe2\x80\x931923, jolloin h\xc3\xa4n ty\xc3\xb6skenteli K\xc3\xb6\xc3\xb6penhaminan Niels Bohr -instituutissa. Pauli palasi Hampuriin 1924 suorittaakseen habilitaation._NEWLINE_Pauli jatkoi Hampurissa luennoitsijana ja osallistui kvanttimekaniikan kehitt\xc3\xa4miseen. H\xc3\xa4n ratkaisi 1924\xe2\x80\x931925 atomin spektriin liittyvi\xc3\xa4 ongelmia esitt\xc3\xa4m\xc3\xa4ll\xc3\xa4 uuden kvanttiluvun, jota my\xc3\xb6hemmin alettiin kutsua spiniksi. H\xc3\xa4n p\xc3\xa4\xc3\xa4tteli my\xc3\xb6s, ett\xc3\xa4 jos kvanttimekaanisessa tilassa on jo elektroni, se kielt\xc3\xa4\xc3\xa4 muiden elektronien p\xc3\xa4\xc3\xa4syn siihen tilaan. T\xc3\xa4st\xc3\xa4 s\xc3\xa4\xc3\xa4nn\xc3\xb6st\xc3\xa4 tuli my\xc3\xb6hemmin osa kvanttimekaniikkaa, ja se tunnetaan Paulin kieltos\xc3\xa4\xc3\xa4nt\xc3\xb6n\xc3\xa4.\n_START_SECTION_\nETH Z\xc3\xbcrichin professorina\n_START_PARAGRAPH_\nPauli sai 1928 professuurin ETH Z\xc3\xbcrichist\xc3\xa4. H\xc3\xa4n toimi virassa aina kuolemaansa asti ja oli kehitt\xc3\xa4m\xc3\xa4ss\xc3\xa4 yliopistoon Gregor Wentzelin kanssa menestynytt\xc3\xa4 teoreettisen fysiikan koulukuntaa._NEWLINE_Z\xc3\xbcrichin-aikanaan Pauli kiinnostui psykoanalyysist\xc3\xa4. T\xc3\xa4h\xc3\xa4n vaikutti h\xc3\xa4nen \xc3\xa4itins\xc3\xa4 vuonna 1927 tekem\xc3\xa4 itsemurha ja avioliittonsa p\xc3\xa4\xc3\xa4ttyminen vuonna 1930. H\xc3\xa4n kiinnostui siit\xc3\xa4 ensin terapiamuotona, mutta my\xc3\xb6hemmin siit\xc3\xa4 tuli my\xc3\xb6s filosofinen kiinnostuksen kohde. Pauli tutki C. G. Jungin teorioita ja niiden sovellusta fysikaalisen maailman ymm\xc3\xa4rt\xc3\xa4miseen. H\xc3\xa4n oli my\xc3\xb6s Jungin henkil\xc3\xb6kohtainen potilas. Heid\xc3\xa4n potilassuhteensa p\xc3\xa4\xc3\xa4ttyi 1934, mutta he jatkoivat useamman vuoden kirjeenvaihtoa, joka koski fysiikkaa ja psykologiaa._NEWLINE_Pauli otaksui 1930, ett\xc3\xa4 neutraalit partikkelit olisivat beetahajoamisen energian s\xc3\xa4ilymisen taustalla. Neutriinojen olemassaolon pystyiv\xc3\xa4t todistamaan Clyde Clowan ja Fred Reines vasta vuonna 1956. H\xc3\xa4nen symmetrian analyysins\xc3\xa4 johti 1940 teoreemaan, joka loi yhteyden partikkelin spinin ja sen tilastollisten ominaisuuksien v\xc3\xa4lille._NEWLINE_Paulin is\xc3\xa4n puolen isovanhemmat olivat juutalaisia, joten h\xc3\xa4n hyv\xc3\xa4ksyi vuonna 1940 Princetonin Institute for Advanced Studyn paikan vierailevana professorina. Siell\xc3\xa4 h\xc3\xa4n ty\xc3\xb6skenteli p\xc3\xa4\xc3\xa4osin mesoniteorian parissa. H\xc3\xa4n sai kuulla marraskuussa 1945 saaneensa Nobelin palkinnon kieltos\xc3\xa4\xc3\xa4nn\xc3\xb6st\xc3\xa4\xc3\xa4n. H\xc3\xa4n ei pystynyt kuitenkaan osallistumaan Tukholmassa j\xc3\xa4rjestettyyn Nobel-tilaisuuteen._NEWLINE_Pauli palasi 1946 vanhaan professuuriinsa Z\xc3\xbcrichiin, vaikka h\xc3\xa4n oli samana vuonna saanut Yhdysvaltain kansalaisuuden. Palattuaan Eurooppaan Pauli pystyi my\xc3\xb6s hakemaan Nobelin palkintonsa. Sveitsin kansalaisuuden h\xc3\xa4n sai 1949. ETH:ssa h\xc3\xa4n tutki oppilaidensa kanssa renormalisointia kvanttis\xc3\xa4hk\xc3\xb6dynamiikassa ja kvanttikentt\xc3\xa4teorian CPT-symmetriaa._NEWLINE_Pauli kiinnostui viimeisin\xc3\xa4 vuosinaan entist\xc3\xa4 enemm\xc3\xa4n filosofiasta. H\xc3\xa4n pyrki ymm\xc3\xa4rt\xc3\xa4m\xc3\xa4\xc3\xa4n fysist\xc3\xa4 ja psyyke\xc3\xa4 saman todellisuuden toisiaan vahvistavina elementtein\xc3\xa4.\n_START_SECTION_\nPauli-efekti\n_START_PARAGRAPH_\nPauli mukaan on nimetty my\xc3\xb6s niin sanottu Pauli-efektist\xc3\xa4. Sen mukaan joidenkin henkil\xc3\xb6iden l\xc3\xa4sn\xc3\xa4olo saa tekniset v\xc3\xa4lineet ep\xc3\xa4kuntoon. Pauli uskoi itsekin siihen, ett\xc3\xa4 jotain pahaa saattoi tapahtua, kun h\xc3\xa4n vain astui huoneeseen. Monet muutkin uskoivat siihen, ja esimerkiksi Otto Stern oli kielt\xc3\xa4nyt Paulia tulemasta laboratorioonsa.'